એક દૂરંદેશી અને બધી રીતે ગુણવાન રાષ્ટ્રીય પુરુષ તરીકે સરદાર પટેલનું જીવન સદાય કીર્તિમાન રહેશે. તેઓ માનતા કે કોઈ પણ ભોગે દેશ અને સમાજના હિતોને નુકશાન ન થવું જોઈએ. તે માટેની કુશળ ચાણક્ય નીતિ તેમનામાં હતી. આઝાદીની લડતોનું સંચાલન કરવામાં, તેમજ આઝાદી બાદ અનેક દેશી રાજા રજવાડામાં વહેંચાયેલા ભારતને એક કરવામાં સરદાર પટેલને સફળતા મળી છે. આ સફળતા તેમની નિ:સ્વાર્થ રાષ્ટ્રભક્તિ, વિચક્ષણતા અને સુદ્રઢ ચારિત્ર્યબળને આભારી હતી. લોકોએ તેમની આ સિધ્ધિને સન્માન પત્રો દ્વારા સન્માનિત કરી છે. ગાંધીજીની જેમ સરદારશ્રીએ લોકહૃદયમાં મહત્ત્વનું સ્થાન મેળવ્યું હતું. આઝાદી પહેલાં અને પછી સરદારશ્રીને તેમના વ્યક્તિત્વ અને કાર્ય અનુસાર અનેક માનપત્રોથી નવાજવામાં આવ્યા હતા.